《代作白头吟》
明代·于慎行

蔚彼高树林，上有双鸣禽。请君罢欢宴，听妾白头吟。

儿时同里居，追逐亭台下。妾弄青丝绳，郎骑碧竹马。

十六始嫁君，花靥垂两鬟。宛转郎左右，何时不可怜。

妾意尚疑新，郎心忽已旧。不是故情疏，自是新恩厚。

玉台对明镜，红颜未应老。炎天弃团扇，凉风何太早。

君如云中雁，妾如枝上花。雁飞自有处，花落向谁家。

戚戚复戚戚，世事不可必。但恨识君初，两心望如一。

含情欲谁语，揽涕背人流。君心如明月，不照妾心愁。

道逢故家人，寄书予父母。嫁女事贵人，不如田家妇。

田家虽苦辛，白头长相守。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。